DA dien klag in teen Arthur FraserArthur Fraser, nasionale kommissaris van korrektiewe dienste (Foto: DKD) Die DA gaan Donderdag ŉ strafregtelike klag teen die voormalige kommissaris van die departement van korrektiewe dienste (DKD), Arthur Fraser, indien. Die klag hou verband met sy verdoemende bewerings as spioenasiebaas én bewerings dat miljoene glo onreëlmatig bestee is deur die Principle Agent Network (PAN), wat onder Fraser se leierskap gestig is. Dit is die einste Fraser wat verlede jaar Zuma se vrylating op mediese parool goedgekeur het. Hy word ook daarvan beskuldig dat hy ŉ parallelle intelligensiestruktuur by die Staatsveiligheidsagentskap bedryf het. Fraser is in 2018 as hoof van die DKD aangestel, ondanks die bewerings teen hom. Volgens Dianne Kohler-Barnard, die DA se skaduminister van polisie, is Fraser lankal op die DA se radar. “Die party het in 2009 reeds ŉ klag teen hom ingedien, en toe weer in 2017,” bevestig Kohler-Barnard. “Hoewel nie een van daardie aanklagte vrugte afgewerp het nie, glo ons dat die ‘klimaat’ in die land só is dat mense nie politieke inmenging in die land sal duld nie.” Die DA meen ook Fraser se goedkeuring van Zuma se vrylating op mediese parool verlede jaar was onwettig, aangesien die adviesraad vir mediese parool aanvanklik die aansoek afgekeur het.